**Kereskedelmi szálláshely-nyújtás engedélyezése, módosítása**

**Ki veheti igénybe?**

Azon személy, szervezet, aki/amely az adott településen üzletszerű gazdasági tevékenység keretében rendszerint nem huzamos jellegű, éjszakai ott-tartózkodást, pihenést is magában foglaló tartózkodás céljára szálláshely nyújtást és az ezzel közvetlenül összefüggő szolgáltatások nyújtását kívánja végezni, és a bejelentett adatokban változás következett be.

A szálláshely-üzemeltetési engedélyeztetési eljárásban külön vizsgálat nélkül ügyfélnek minősül a szálláshely, valamint a szálláshellyel közvetlenül szomszédos, a szálláshellyel közös határvonalú, telekhatárú ingatlan tulajdonosa, használója, kezelője, társasház esetén a közös képviselő vagy az intézőbizottság elnöke, lakásszövetkezet esetén az elnök.

**Eljárás tárgya:**

Szálláshely-szolgáltatási tevékenységet végezni kívánó személynek/szervezetnek a szálláshely fekvése szerinti település jegyzőjétől szálláshely-üzemeltetési engedélyt kell kérnie.

A szálláshely-szolgáltató a szálláshely-üzemeltetési engedély megadását követően az adatokban bekövetkezett változást haladéktalanul köteles írásban bejelenteni a jegyzőnek. A jegyző az adatokban történt változást a bejelentés alapján a nyilvántartásba bejegyzi.

A szálláshely-üzemeltetési engedély tartalmát is érintő adatokban történő változás esetén a jegyző a nyilvántartásba történt bejegyzésről, valamint a korábban kiadott üzemeltetési engedély visszavonásával és a módosított adatoknak megfelelő szálláshely-üzemeltetési engedély kiadásáról egy határozattal dönt. A szálláshelyen szálláshely-szolgáltatás nyújtására jogosult személyében történő változás esetén is ezen eljárást kell alkalmazni azzal, hogy a változást, annak megfelelő igazolása mellett, az új jogosult köteles bejelenteni.

**Szükséges dokumentumok:**

* kérelem
* nem a kérelmező tulajdonában lévő szálláshely esetében a szálláshely használatának jogcímére vonatkozó igazoló okirat a tulajdoni lap kivételével,
* haszonélvezet esetében - ha nem a tulajdonos vagy a haszonélvező a szálláshely-szolgáltató - a haszonélvező hozzájárulását igazoló okirat,
* közös tulajdonban álló szálláshely esetében, ha nem valamennyi tulajdonostárs a kérelmező, a tulajdonostársak hozzájárulását igazoló okirat
* 6 hónapon belüli használatbavételi, vagy fennmaradási engedély

**Irányadó jogszabályok:**

- 2005. évi CLXIV. törvény a kereskedelemről

- 2004. évi CXL. törvény a közigazgatási hatósági eljárás és szolgáltatás általános szabályairól

- 239/2009. (X.20.) Korm. rendelet a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről